Komission suositus on suhteellisuusperiaatteen mukainen ja tarpeellinen, kun otetaan huomioon EU:n tavoite liennyttää Yhdysvaltain-kaupan jännitteitä.

Ehdotus on johdonmukainen suhteessa unionin muihin politiikan aloihin.

Ehdotuksen tavoitteena on tulleja poistamalla tai alentamalla avata uusia mahdollisuuksia EU:n ja Yhdysvaltojen toimijoille. Sillä pyritään myös parantamaan kauppasuhteita Yhdysvaltoihin, lieventämään kaupan jännitteitä ja tukemaan Yhdysvaltojen kanssa meneillään olevien kiistojen ratkaisemista. Ehdotus on täysin yhdenmukainen Euroopan unionista tehdyn sopimuksen (SEU-sopimuksen) kanssa, jonka mukaan EU:n tulisi kannustaa kaikkien maiden yhdentymistä maailmantalouteen, muun muassa poistamalla asteittain kansainvälisen kaupan esteitä.

Komissio ehdottaa useiden hummerin ja langustin tullien poistamista, kun taas Yhdysvallat aikoo myöntää taloudelliselta arvoltaan vastaavia tullihelpotuksia esimerkiksi valmisaterioiden, eräiden kristallilasitavaroiden, pinnoitusaineiden, ruudin, tupakansytyttimien ja sytyttimien osien kaltaisille tuotteille. Yhdysvallat pyysi hummerin ja langustin tullin alentamista, koska näiden tuotteiden vienti Eurooppaan ja muualle maailmaan on ollut laskussa.

Komission jäsen Phil Hogan ja Yhdysvaltojen kauppaneuvottelija Robert Lighthizer tiedottivat 21. elokuuta 2020 kaupan helpottamispaketista, jolla poistetaan tullit tai alennetaan niitä eräiden tullinimikkeiden osalta. Näiden nimikkeiden osuus EU:n ja Yhdysvaltojen viennistä on 168 miljoonaa euroa (noin 200 miljoonaa Yhdysvaltain dollaria).

Teollisuuden tullien vapauttamista koskevalla sopimuksella on vähäinen kielteinen vaikutus EU:n talousarvioon, sillä sen johdosta menetetään tullimaksuja, kun tämän asetuksen liitteessä mainittuihin tullinimikkeisiin kuuluvien tuotteiden tullit vapautetaan. Näistä tuotteista on kerätty Yhdysvalloilta noin 5,3 miljoonan euron tullimaksut (keskiarvo kaudella 2017–2019).

Ehdotus on yhdenmukainen EU:n perussopimusten ja Euroopan unionin perusoikeuskirjan kanssa.

Ei sovelleta. Hummeri ja langusti eivät ole EU:lle arkoja tuotteita, sillä EU on niiden nettotuoja. EU27 toi viime vuonna hummeri- ja langustituotteita Yhdysvalloista 42 miljoonalla eurolla (15 prosenttia kaikesta EU:n ulkopuolelta tulevasta tuonnista), ja markkinan kooksi arvioidaan noin 290 miljoonaa euroa. EU:n tuottajien toimitukset kattavat alle viisi prosenttia EU:n kulutuksesta. Tuontitullien poistaminen tukee elintarviketeollisuutta sekä hotelli- ja ravintola-alaa. Vastineeksi Yhdysvallat on sitoutunut helpottamaan EU27:n viennin markkinoille pääsyä alentamalla tulleja 50 prosenttia. Toimenpiteet koskevat vientiä, jonka arvo vuonna 2019 oli 126 miljoonaa euroa ja kolmen viime vuoden aikana keskimäärin 143 miljoonaa euroa (160 miljoonaa Yhdysvaltain dollaria).

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,

ottavat huomioon Euroopan komission ehdotuksen,

noudattavat tavallista lainsäätämisjärjestystä,

sekä katsovat seuraavaa:

(1)Euroopan unionilla ja Amerikan yhdysvalloilla, jäljempänä ’Yhdysvallat’, on koko maailman laajimmat ja syvimmät kahdenväliset kauppa- ja investointisuhteet, ja niiden taloudet ovat pitkälle yhdentyneet. Niiden välisen kaksisuuntaisen tavara- ja palvelukaupan arvo on yli biljoona euroa vuodessa, mikä vastaa kolmea miljardia euroa päivässä. Tiiviistä kauppa- ja investointisuhteista on hyötyä kuluttajille, työntekijöille, yrityksille ja sijoittajille.

(2)Euroopan unioni on sitoutunut kehittämään kauppa- ja investointisuhteitaan Yhdysvaltoihin. Tähän sisältyy kahdenvälisten kauppasuhteiden parantaminen uusien keinojen avulla, kauppaa häiritseviin tekijöihin puuttuminen ja meneillään olevien kauppakiistojen ratkaiseminen. Kauppasuhteiden häiriintymistä entisestään on vältettävä, minkä vuoksi Euroopan unionin soveltamat tuontitullit olisi yleisesti poistettava joiltakin tuotteilta viiden vuoden ajaksi.

(3)Tullien poistamista olisi sovellettava siitä päivästä, jolloin Yhdysvallat ryhtyy tosiasiallisesti noudattamaan ilmoitustaan alentaa tiettyjen tuotteiden tullimaksuja eli 1 päivästä elokuuta 2020.

(4)Tullien poistamisen edellytyksenä on, että Yhdysvallat ryhtyy tosiasiallisesti noudattamaan ilmoitustaan alentaa tiettyjen tuotteiden tullimaksuja ja pidättäytyy ottamasta käyttöön uusia toimenpiteitä, jotka haittaisivat 21 päivänä elokuuta 2020 annetun yhteisen julkilausuman tavoitteiden toteutumista.

(5)Komissiolle olisi siirrettävä täytäntöönpanovalta keskeyttää tämän asetuksen soveltaminen, jos edellä mainittuja edellytyksiä ei noudateta.

(6)Kauppasuhteiden häiriintymistä entisestään on ehdottomasti vältettävä, minkä vuoksi olisi poikettava Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta. Samasta syystä tämän asetuksen olisi tultava voimaan välittömästi,

OVAT HYVÄKSYNEET TÄMÄN ASETUKSEN:

1 artikla

Tullien poistaminen

Yhteisen tullitariffin mukaiset sovellettavat tuontitullit ovat 0 prosenttia (tulleista vapautus) liitteessä olevassa I jaksossa lueteltujen tullinimikkeiden osalta.

2 artikla

Tullien poistamisen edellytykset

Tullien poistaminen tämän asetuksen liitteessä olevassa I jaksossa lueteltuihin tullinimikkeisiin luokiteltujen tuotteiden osalta edellyttää seuraavaa:

(a)Yhdysvallat myöntää kaikkia koskevan alennuksen tämän asetuksen liitteessä olevassa II jaksossa luetelluille tullinimikkeille; sekä

(b)Yhdysvallat pidättäytyy ottamasta käyttöön uusia Euroopan unionin vastaisia toimenpiteitä, jotka haittaisivat 21 päivänä elokuuta 2020 annetun yhteisen julkilausuman tavoitteiden toteutumista.